वैसे आंबेडकर ईसाई बन गये दलितों से भी निराश थे क्‍योंकि वे उनमें दलित चेतना नहीं पाते थे और न उन्‍हें शेष दलितों द्वारा अस्‍पृश्‍यता और सामाजिक अन्‍यायों से मुक्ति के लिए चलाये जा रहे राजनीतिक-सामाजिक आंदोलनों और सम्‍मेलनों के साथ खड़ा पाते थे।[30]इसके लिए आंबेडकर ईसाई धर्म के मूल चरित्र को ही समस्‍याप्रद मानते हैं क्‍योंकि ईसाई मिशन अपने धर्म को मूलत: आध्‍यात्मिक बनाये रखना चाहता है। वह ईसाई बन गये दलितों में अपनी शोचनीय स्थिति के प्रति आक्रोश पैदा नहीं होने देता क्‍योंकि वह दलितों की पतनशील स्थिति के लिए समाज व्‍यवस्‍था को उत्‍तरदायी न ठहराकर उनके मूल पाप को जबावदेह बताता है। यहाँ आकर हिंदू धर्म और ईसाई धर्म का अंतर दलित के लिए मिट जाता है क्‍योंकि एक जहाँ दलित के साथ बरती जाने वाली अस्‍पृश्‍यता के नरक का कारण उसके पूर्व जन्‍मों के पाप में देखता है, वहीं दूसरा इसका हेतु पूर्वजों का पाप बताता है। आंबेडकर देख रहे थे कि ईसाई बनकर भी दलित अपने पूर्ववर्ती हिंदू देवी-देवताओं का पुछल्‍ला बना रहता है। सर्वाधिक प्रबुद्ध और शिक्षित समुदाय होने पर भी ईसाई धर्म में दलितों के साथ भेदभाव होना कलंक की बात है और आंबेडकर इसका कारण शिक्षित ईसाइयों और अशिक्षित ईसाइयों के बीच नातेदारी का अभाव मानते हैं क्‍योंकि शिक्षित ईसाई सवर्ण जातियों से धर्मांतरित थे जबकि अशिक्षित ईसाई अधिकांशत: दलित थे। शिक्षित-अशिक्षित की तरह ही सवर्ण और दलित ईसाइयों में वर्ग भेद भी था। और ये भेद आज भी मिट नहीं पाये हैं।